Source: http://www.bihon.ro/csm-oradea-a-castigat-la-limita-meciul-tur-cu-steaua/1604973
Timestamp: 2019-10-18 14:17:51+00:00

Document:
CSM Oradea a câștigat, la limită, meciul tur cu Steaua - BIHON
CSM Oradea a câștigat, la limită, meciul tur cu Steaua
la	5. ianuarie 2016 00:43	 Reactualizat la:	 5. ianuarie 2016 10:33
CSM Oradea a început noul an cu o victorie în sferturile de finală a Cupei României la baschet masculin.
În meciul tur, luni seara, CSM CSU Oradea a învins, la limită, CSM Steaua EximBank București, scor 77-76.
CSM a avut un start de partidă ezitant iar după primele 10 minute se vedea condusă cu 11 puncte, scor 14-25. Cu Barnette în formă bună, orădenii au revenit în joc în al doilea sfert și au redus din handicap la doar 4 puncte, 34-38.
După pauză CSM Oradea a reușit să preia conducerea, însă jocul foarte bun al lui Nicoară a făcut ca Steaua să încheie în avantaj și sfertul trei, scor 59-61. Începutul ultimului sfert a fost prolific tot pentru oaspeți, aceștia reușind să se distanțeze pe tabela de marcaj la 7 puncte, scor 63-70. Orădenii au reușit să revină în joc datorită a patru libere transformate și a unui coș de trei puncte marcat de noua achiziție, Zupan. Cu mai puțin de un minut înainte de final, la scorul de 74-74, Franklin a ieșit la rampă și a transformat o aruncare de la trei puncte care a și decis soarta partidei. Steaua a reușit să reducă din handicap prin reușita de două puncte a lui Malesevic iar ultimul atac a aparținut tot CSM-ului. Barnette a fost aproape de a marca cel mai spectaculos coș al meciului însă mingea nu a vrut să intre în coș iar scorul a rămas 77-76.
În urma acestui rezultat CSM-ul se deplasează la București pentru meciul retur cu un avantaj minim, calificare fiind încă în joc. Meciul va avea loc sâmbătă 9 ianuarie, de la ora 20:00.
Miha Zupan a debutat la CSM Oradea
Ultima achiziție, Miha Zupan, a bifat primele minute în tricoul CSM-ului. Internaționalul sloven a avut o prestație bună fiind al treilea marcator al echipei cu două coșuri de trei puncte, două de două puncte și trei recuperări. Coșgheterul partidei, cu 23 de puncte, a fost orădeanul din tricoul stelist, Titus Nicoară. Cel mai bun jucător al orădenilor a fost Sean Barnette cu 20 de puncte marcate și 8 recuperări.
„Un meci foarte frumos, extrem de fizic. S-a luptat foarte mult de ambele părți, un consum de energie imens din partea jucătorilor. După cum știți în Cupa României se joacă cu doi români pe parchet în permanență. E o victorie importantă și repurtată în fața unui public, după părerea mea, excepțional. Aș putea să spun că ne-a condus spre victorie. Nimic nu este jucat în perspectiva manșei a 2-a și în cea a calificării. Nici dacă pierdeam la 2-3-5 puncte nu era nimic pierdut. Nu era nimic câștigat nici în cazul unei victorii pentru noi la diferență de 3-5-7 puncte. Poate la diferențe de 15-20 puncte se putea spune că o echipă a luat o opțiune serioasă” a declarat Cristian Achim la finalul partidei de luni.
Antrenorul oaspeților, Hristu Șapera, nu vede o favorită certă înainte de returul de sâmbătă. „A fost un meci echilibrat, între două echipe apropiate valoric. La noi s-a văzut faptul că am schimbat foarte mulți jucători, chiar dacă eu nu mi-am dorit acest lucru, dar cred că am avut energia și atitudinea necesare pentru acest meci. Am făcut anumite greșeli care ne-au costat puncte importante – de două ori câte două libere pe final de sfert, faulturi în bonus pe care nu trebuia să le facem și așa mai departe. Nu cred că a existat o favorită înaintea acestui meci și nu văd o favorită certă nici după această partidă în perspectiva returului. Sunt două echipe care au cei mai mulți români în rotație și cred că din acest motiv este cea mai echilibrată serie din această fază a competiției.”
Taguri: csm oradea, cupa romaniei, meci tur, sferturi de finala, Steaua Exim Bank

References: CSM 

CSM 
 CSM 
 CSM 

CSM 
 CSM 
 CSM 
 csm